b'\n_START_ARTICLE_\nTeis\xc4\x97j\xc5\xb3 taryba\n_START_PARAGRAPH_\nTeis\xc4\x97j\xc5\xb3 taryba - teis\xc4\x97j\xc5\xb3 ir teism\xc5\xb3 savivaldos institucija.\n_START_SECTION_\nPos\xc4\x97d\xc5\xbeiai\n_START_PARAGRAPH_\nTeis\xc4\x97j\xc5\xb3 tarybos pos\xc4\x97dis yra pagrindin\xc4\x97 Teis\xc4\x97j\xc5\xb3 tarybos veiklos forma. Teis\xc4\x97j\xc5\xb3 tarybos pos\xc4\x97d\xc5\xbeiai paprastai vyksta Auk\xc5\xa1\xc4\x8diausiojo Teismo patalpose (LR T\xc4\xae 121 str.)._NEWLINE_Teis\xc4\x97j\xc5\xb3 tarybos pos\xc4\x97d\xc5\xbeiai paprastai \xc5\xa1aukiami kas m\xc4\x97nes\xc4\xaf. \xc4\xaesigaliojus Respublikos Prezidento dekretui d\xc4\x97l kreipimosi \xc4\xaf Teis\xc4\x97j\xc5\xb3 taryb\xc4\x85, kad \xc5\xa1i patart\xc5\xb3 Respublikos Prezidentui d\xc4\x97l teis\xc4\x97j\xc5\xb3 paskyrimo, paauk\xc5\xa1tinimo, perk\xc4\x97limo ar atleidimo i\xc5\xa1 pareig\xc5\xb3, Teis\xc4\x97j\xc5\xb3 tarybos pos\xc4\x97dis \xc5\xa1aukiamas ne v\xc4\x97liau kaip per keturiolika dien\xc5\xb3. Prireikus pos\xc4\x97d\xc5\xbeiai \xc5\xa1aukiami Teis\xc4\x97j\xc5\xb3 tarybos pirmininko arba tre\xc4\x8ddalio Teis\xc4\x97j\xc5\xb3 tarybos nari\xc5\xb3 iniciatyva._NEWLINE_Med\xc5\xbeiaga, susijusi su Teis\xc4\x97j\xc5\xb3 tarybos pos\xc4\x97d\xc5\xbeiuose svarstomais klausimais, pateikiama visiems Teis\xc4\x97j\xc5\xb3 tarybos nariams ne v\xc4\x97liau kaip prie\xc5\xa1 tris darbo dienas iki Teis\xc4\x97j\xc5\xb3 tarybos pos\xc4\x97d\xc5\xbeio._NEWLINE_Teis\xc4\x97j\xc5\xb3 taryba, atlikdama savo funkcijas, priima nutarimus. Teis\xc4\x97j\xc5\xb3 tarybos nutarimai priimami atviru balsavimu. Teis\xc4\x97j\xc5\xb3 tarybos nutarimas yra priimtas, jeigu jam pritar\xc4\x97 daugiau kaip pus\xc4\x97 vis\xc5\xb3 Teis\xc4\x97j\xc5\xb3 tarybos nari\xc5\xb3. Teis\xc4\x97j\xc5\xb3 tarybos nutarimus pasira\xc5\xa1o Teis\xc4\x97j\xc5\xb3 tarybos pirmininkas ir sekretorius. Nusprendusi Teis\xc4\x97j\xc5\xb3 taryba nutarimus gali priimti slaptu balsavimu. Visi Teis\xc4\x97j\xc5\xb3 tarybos priimti nutarimai ne v\xc4\x97liau kaip per tris dienas skelbiami Nacionalin\xc4\x97s teism\xc5\xb3 administracijos interneto tinklalapyje._NEWLINE_Teis\xc4\x97j\xc5\xb3 taryba nutarimus, kuriais Lietuvos Respublikos Prezidentui patariama d\xc4\x97l teis\xc4\x97j\xc5\xb3 paskyrimo, paauk\xc5\xa1tinimo, perk\xc4\x97limo ar atleidimo i\xc5\xa1 pareig\xc5\xb3, priima tik atviru balsavimu._NEWLINE_Teis\xc4\x97j\xc5\xb3 tarybos priimti nutarimai, kuriais Respublikos Prezidentui patariama tam tikr\xc4\x85 asmen\xc4\xaf skirti teis\xc4\x97ju, paauk\xc5\xa1tinti, perkelti, atleisti i\xc5\xa1 teis\xc4\x97jo pareig\xc5\xb3 arba patariama to asmens neskirti teis\xc4\x97ju, nepaauk\xc5\xa1tinti, neatleisti i\xc5\xa1 pareig\xc5\xb3 (o kai skiriamas, paauk\xc5\xa1tinamas, perkeliamas ar atleid\xc5\xbeiamas i\xc5\xa1 pareig\xc5\xb3 Auk\xc5\xa1\xc4\x8diausiojo Teismo pirmininkas, skyriaus pirmininkas ar \xc5\xa1io teismo teis\xc4\x97jas arba Apeliacinio teismo pirmininkas, skyriaus pirmininkas ar \xc5\xa1io teismo teis\xc4\x97jas \xe2\x80\x93 patariama teikti jo kandidat\xc5\xabr\xc4\x85 Seimui arba jos neteikti), turi b\xc5\xabti argumentuoti._NEWLINE_Teis\xc4\x97j\xc5\xb3 taryba turi teis\xc4\x99 gauti i\xc5\xa1 valstyb\xc4\x97s ir savivaldybi\xc5\xb3 institucij\xc5\xb3 (j\xc5\xb3 pareig\xc5\xabn\xc5\xb3) vis\xc4\x85 Tarybos funkcijoms atlikti reikaling\xc4\x85 informacij\xc4\x85._NEWLINE_Teis\xc4\x97j\xc5\xb3 tarybos pos\xc4\x97d\xc5\xbeiai yra vie\xc5\xa1i.\n_START_SECTION_\nVokietija\n_START_PARAGRAPH_\nVokietijoje Teis\xc4\x97j\xc5\xb3 taryba vok. Richterrat yra teis\xc4\x97j\xc5\xb3 atstovaujamasis organas bendraisiais ir socialiniais klausimais. Reglamentuoja Vokietijos teis\xc4\x97j\xc5\xb3 \xc4\xafstatymas (Deutsches Richtergesetz, DRiG). Yra sudarytos Teis\xc4\x97j\xc5\xb3 tarybos tiek federaliniu, tiek ir \xc5\xbeemi\xc5\xb3 lygmeniu (pvz., Bavarija).'